**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) návrh poslanca Národnej rady Slovenskej republiky Györgya GYIMESIHO na vydanie zákona o finančnej podpore pre Maďarský spoločenský a kultúrny zväz na Slovensku - Csemadok (tlač 734) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je vytvoriť právny rámec garancie pravidelného finančného príspevku, ktorý bude každoročne poskytovaný z rozpočtovej kapitoly ministerstva kultúry pre Maďarský spoločenský a kultúrny zväz na Slovensku – Csemadok (ďalej len „zväz“).

Podľa predkladateľa je zväz ustanovizňou, ktorá zohráva kľúčovú úlohu pri udržiavaní a rozvíjaní národnej identity, kultúry a spolupatričnosti Maďarov žijúcich na území Slovenskej republiky a obhajovaní ich spoločenských záujmov. Bol založený 5. marca 1949 a od jeho vzniku prešiel viacerými formálnymi zmenami a v súčasnosti existuje ako občianske združenie s 53 000 členmi a viac ako 400 miestnymi, lokálnymi organizačnými jednotkami pôsobiacimi na území celého Slovenska.

Predkladateľ uvádza, že zväz dostával finančný príspevok na svoje fungovanie od štátu už aj v minulosti, avšak v roku 1996 bola táto finančná dotácia zrušená. Poslaneckým návrhom zákona sa plánuje nadviazať na pretrhnutú kontinuitu tejto finančnej výpomoci a opätovne zaviesť štátny príspevok poskytovaný zväzu.

**Stanovisko**

**Ministerstvo kultúry uplatňuje k poslaneckému návrhu zákona tieto pripomienky:**

1. **V § 2 navrhujeme odsek 2 upraviť takto: „(2) Výška príspevku štátu je 300 000 eur.“.**

**Odôvodnenie: Legislatívno-technická pripomienka.**

1. **V § 2 navrhujeme odsek 3 upraviť takto: „(3) Ministerstvo kultúry poskytuje príspevok štátu na základe žiadosti zväzu predloženej najneskôr do 31. januára kalendárneho roka, na ktorý má byť príspevok štátu poskytnutý.“.**

**Odôvodnenie: Legislatívno-technická pripomienka.**

1. **V § 2 navrhujeme odsek 4 upraviť takto: „(4) Ministerstvo kultúry poskytne príspevok štátu na príslušný kalendárny rok do konca februára tohto roka.“.**

**Odôvodnenie: Legislatívno-technická pripomienka.**

1. V § 2 žiadame doplniť ustanovenie, ktorým sa upraví postup ministerstva kultúry, ak zväz nepredloží žiadosť v termíne do 31. januára daného roka. Zároveň žiadame ustanoviť, že príspevok štátu sa poskytuje na základe každoročne uzavretej zmluvy medzi ministerstvom kultúry a zväzom, v ktorej sa upravia podmienky použitia príspevku, najmä účel použitia príspevku z hľadiska oblasti vykonávaných činností (napríklad organizovanie kultúrnych podujatí, podpora činnosti mládeže), z hľadiska ekonomickej klasifikácie (napríklad koľko je možné z príspevku použiť na mzdy, na správu a prevádzku zväzu, na ostatné činnosti), ako aj definovania prípadných ďalších práv a povinností.

Odôvodnenie: Nie je zrejmé, či ministerstvo kultúry má povinnosť poskytnúť príspevok aj v prípade zmeškanej lehoty na predloženie žiadosti.

1. **V § 3 ods. 1 písm. a) až m) navrhujeme na konci písmen bodkočiarku nahradiť čiarkou.**

**Odôvodnenie: Legislatívno-technická pripomienka.**

1. **V  § 3 ods. 1 písm. a) navrhujeme slovo „osvetovú“ nahradiť slovami „kultúrno-osvetovú“.**

**Odôvodnenie: Úprava terminológie v súlade so zákonom č. 189/2015 Z. z. o** kultúrno-osvetovej činnosti.

1. **V § 3 ods. 1 písm. d) navrhujeme slovo „stanovisko“ nahradiť slovom „stanoviská“ a slová „a osvetovým“ vypustiť.**

**Odôvodnenie: Pojem osvetové otázky nie je dostatočne zrozumiteľný.**

1. V § 3 ods. 1 písm. h), i) a j) navrhujeme zosúladiť pojmy "vzdelávacie spoločenstvá", "vzdelávacie hnutia" a "vzdelávacie prehliadky" s **pojmami používanými vo všeobecne záväzných právnych predpisoch v oblasti školstva. Obdobná pripomienka platí pre § 3 ods. 1 kde navrhujeme upraviť pojmy „Maďari“, „diaspóra“ a „domovina“** s pojmami používanými v platnom právnom poriadku**.**

**Odôvodnenie: Použitie terminológie podľa platného právneho poriadku.**

1. **V § 3 ods. 1 písm. h) navrhujeme za slovom „kultúrne“ vypustiť čiarku a slovo „osvetové“.**

**Odôvodnenie: Duplicita so znením § 3 ods. 1 písm. a).**

1. **V § 3 ods. 1 písm. i) navrhujeme slová „metodicky napomáha amatérskym, vzdelávacím a umeleckým hnutiam“ nahradiť slovami „poskytuje pomoc pri amatérskych, vzdelávacích a umeleckých aktivitách“.**

**Odôvodnenie: Významové spresnenie.**

1. **V § 3 ods. 1 písm. j) navrhujeme čiarku pred slovom „súťaže“ nahradiť slovom „a“.**

**Odôvodnenie: Legislatívno-technická pripomienka.**

1. **V § 3 ods. 1 písm. k) navrhujeme slovo „pamiatky“ nahradiť slovom „predmety“, vypustiť slová „ale aj“ a čiarku za slovami „domov miestnej kultúry“ a slová „ako aj“ nahradiť slovom „a“.**

**Odôvodnenie: Spresnenie terminológie a legislatívno-technická pripomienka.**

1. **V § 3 ods. 1 písm. l) navrhujeme nahradiť slovo „pobáda“ slovom „podporuje“.**

**Odôvodnenie: Použitie vhodnejšieho pojmu.**

1. **V § 3 ods. 1 písm. m) navrhujeme nahradiť slová „zriaďuje verejnoprospešné inštitúcie,“ slovami „zakladá neziskové organizácie poskytujúce všeobecne prospešné služby a“ a slová „za účelom zabezpečenia podmienok svojej činnosti“ vypustiť.**

**Odôvodnenie: Zosúladenie pojmov s pojmami používanými v platnom právnom poriadku.**

1. **V § 3 ods. 1 navrhujeme písmeno n) upraviť takto: „n) spolupracuje s domácimi a zahraničnými subjektmi, ktoré vykonávajú činnosť príbuznú činnosti zväzu.“.**

**Odôvodnenie: Zjednodušenie a spresnenie textu.**

1. V § 3 ods. 2 žiadame za prvú vetu vložiť novú druhú vetu, ktorá znie: „V správe o hospodárení s príspevkom štátu zväz uvedie jednotlivé výdavky, na úhradu ktorých bol príspevok použitý v štruktúre a) druh účelu, b) dátum úhrady, c) číslo účtovného dokladu, d) popis uhradeného plnenia, ktorý ho neskreslene identifikuje, e) úplný názov právnickej osoby alebo obchodné meno fyzickej osoby podnikateľa, ktorá bola dodávateľom plnenia, f) identifikačné číslo dodávateľa, g) hodnota uhradeného plnenia, h) meno, priezvisko, funkcia, podpis a kontakt na osobu, ktorá správu schválila.“. Alternatívne žiadame, aby boli vyššie uvedené skutočnosti upravené v zmluve medzi ministerstvom kultúry a zväzom.

Odôvodnenie: Zabezpečenie riadnej kontroly použitia príspevku v súlade s návrhom zákona.

1. **Odseky 2 a 3 v § 3 navrhujeme presunúť do nového § 4 ako odseky 1 a 2 a navrhujeme uviesť nadpis § 4 v tomto znení: „Podmienky hospodárenia s príspevkom štátu“. Súčasne navrhujeme zrušiť označenie odseku 1 v § 3.**

**Doterajšie § 4 a 5 sa označia ako § 5 a 6.**

**Odôvodnenie: Legislatívno-technická pripomienka.**

1. **V § 4 ods. 1 navrhujeme vypustiť slová „každoročne najneskôr“ a za slová „30. apríla“ vložiť slová „nasledujúceho roka“.**

**Odôvodnenie: Legislatívno-technická pripomienka.**

1. **V § 4 ods. 2 p**ri číslach odkazov a v poznámkach pod čiarou k týmto odkazom navrhujeme uvádzať za číslom odkazu a poznámky pod čiarou veľkúokrúhlu zátvorku*.*

**Odôvodnenie: Legislatívno-technická pripomienka.**

1. **V § 4 ods. 2** žiadame prvú vetu preformulovať takto: „Zväz je povinný umožniť ministerstvu kultúry a orgánu oprávnenému na výkon kontroly a auditu podľa osobitého predpisu1) vykonať kontrolu a audit použitia príspevku.“.

Odôvodnenie: Jednoznačné definovanie orgánov kontroly a auditu.

1. V § 3 žiadame namiesto predmetu činnosti zväzu, ktorý vyplýva zo stanov zväzu, upraviť ustanovenia, v ktorých budú definované účely, na ktoré je možné príspevok poskytnúť a účely, na ktoré nie je možné príspevok poskytnúť. Zároveň žiadame doplniť ustanovenie, že zväz je povinný príspevok použiť a nie je oprávnený ho poskytnúť iným právnickým osobám alebo fyzickým osobám a upraviť povinnosť vrátiť finančný príspevok štátu, ak nebol využitý alebo bol použitý v rozpore s oprávneným účelom.

Odôvodnenie: Návrh zákona neustanovuje účel, na ktorý je príspevok možné poskytnúť, iba vymenúva činnosti, ktoré zväz vykonáva (napríklad zaujíma stanovisko k aktuálnym spoločenským a osvetovým otázkam a podieľa sa na ich riešení). V návrhu zákona absentuje aj negatívne vymedzenie účelu poskytnutia príspevku (napríklad podnikanie obchodnej spoločnosti, ktorú zväz založil alebo sa stal jej spoločníkom alebo založenie inej právnickej osoby).

1. **V § 5 navrhujeme vypustiť označenie odseku 1 a za slovo „zmeny“ navrhujeme vložiť slovo „právnej“.**

**Odôvodnenie: Legislatívno-technická pripomienka.**

1. Podľa všeobecnej časti dôvodovej správy predložený materiál nezakladá sociálne vplyvy. Podľa priloženej doložky vybraných vplyvov však materiál sociálne vplyvy zakladá. Odporúčame daný nesúlad odstrániť. Zároveň odporúčame zhodnotiť možné vplyvy predloženého materiálu na manželstvo, rodičovstvo a rodinu, nakoľko zhodnotenie týchto vplyvov absentuje v doložke vybraných vplyvov a aj vo všeobecnej časti dôvodovej správy.

Odôvodnenie: Potreba úpravy vyplýva z Jednotnej metodiky na posudzovanie vybraných vplyvov a zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

1. Navrhujeme v návrhu zákona jednoznačne identifikovať právnu formu zväzu.
2. **Navrhujeme posúdiť súlad návrh zákona s** čl. 12 ods. 1 a 2 a čl. 34 ods. 3 Ústavy Slovenskej republiky z hľadiska možného rozporu návrhu zákona s princípmi rovnosti a nediskriminácie.
3. Do návrhu zákona navrhujeme doplniť, že ustanoveniami tohto zákona nie sú dotknuté pravidlá v oblasti štátnej pomoci. Zároveň je potrebné do poznámky pod čiarou doplniť odkaz na článok 107 ods. 1 Zmluvy o fungovaní EÚ a zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).

**Medzirezortné pripomienkové konanie**

V rámci medzirezortného pripomienkového konania boli uplatnené zásadné pripomienky Ministerstvom spravodlivosti Slovenskej republiky a Ministerstvom financií Slovenskej republiky, ktoré ministerstvo kultúry akceptovalo a zapracovalo ich do stanoviska.

**Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť súhlas s poslaneckým návrhom zákona.**